b'\n_START_ARTICLE_\nOlli Keskinen\n_START_SECTION_\nUra\n_START_PARAGRAPH_\nH\xc3\xa4nen tunnetuin hahmonsa Kummelissa oli juontaja ja toimittaja Eero Kakko, jota h\xc3\xa4n esitti vuosina 1991\xe2\x80\x931994 ja 1999\xe2\x80\x932000. Keskinen erosi Kummeli-ryhm\xc3\xa4st\xc3\xa4 vuonna 1994, mutta esiintyi siin\xc3\xa4 j\xc3\xa4lleen 1999\xe2\x80\x932000 sek\xc3\xa4 saman tuotantoryhm\xc3\xa4n Mankeli-sarjassa vuosina 2000\xe2\x80\x932001. H\xc3\xa4n on lis\xc3\xa4ksi toiminut k\xc3\xa4sikirjoittajana ja tuottajana muissa Yleisradion, MTV3:n, Nelosen ja Canal+:n televisio-ohjelmissa. Keskinen on ollut esimerkiksi tietokilpailujen, kuten L\xc3\xa4tk\xc3\xa4neron, Olympianeron ja Onnenruutujen juontajana ja tuottajana. Keskinen toimi Yleisradiossa studio-osuuksien juontajana Helsingin yleisurheilun EM-kilpailuissa vuonna 1994, kisastudion is\xc3\xa4nt\xc3\xa4n\xc3\xa4 j\xc3\xa4\xc3\xa4kiekon MM-kisoissa 1995 ja 1996, sek\xc3\xa4 Atlantan kes\xc3\xa4olympialaisissa vuonna 1996 kotimaan kisastudion is\xc3\xa4nt\xc3\xa4n\xc3\xa4. Keskinen kirjoitti sanat Heikki Silvennoisen Mature And Cool -levyn kappaleisiin yht\xc3\xa4 lukuun ottamatta._NEWLINE_Keskinen toimi valmennuskonsulttina Trainers\xe2\x80\x99 Housessa vuosina 2003\xe2\x80\x932013. H\xc3\xa4n on valmentanut yli 10\xc2\xa0000 esimiest\xc3\xa4 ja ty\xc3\xb6ntekij\xc3\xa4\xc3\xa4 l\xc3\xa4hes 800:ssa valmennustilaisuudessa, jonka lis\xc3\xa4ksi h\xc3\xa4n on my\xc3\xb6s toiminut juontajana muun muassa yritystapahtumissa ja puhujana seminaareissa. Keskinen on yksi Suomen suosituimmista puhujista yritystapahtumissa._NEWLINE_Keskinen asuu nyky\xc3\xa4\xc3\xa4n Helsingiss\xc3\xa4 ja toimii b-to-b-alan yritt\xc3\xa4j\xc3\xa4n\xc3\xa4. H\xc3\xa4nen yrityksens\xc3\xa4 Bow Company tarjoaa ratkaisuja yritysten ja yhteis\xc3\xb6jen digitaaliseen viestint\xc3\xa4\xc3\xa4n. H\xc3\xa4n on lis\xc3\xa4ksi kertonut harrastavansa muun muassa j\xc3\xa4\xc3\xa4kiekkoa ja tennist\xc3\xa4. _NEWLINE_Olli Keskinen on n\xc3\xa4yttelij\xc3\xa4 Mikko Leppilammen eno.'